ຫຼາຍຮ້ອຍພັນຄົນ ເດີນຂະບວນ ຮຽກຮ້ອງໃຫ້ ຈັດການລົງປະຊາມະຕິ ປົດທ່ານ Maduro 
ພວກຄັດຄ້ານ ປະທານາທິບໍດີ Maduro​ ພາກັນເດີນຂະບວນປະທ້ວງ ທີ່ນະຄອນຫລວງ​ Caracas ຮຽກຮ້ອງ ໃຫ້ຈັດການລົງປະຊາມະຕິ ປົດທ່ານອອກຈາກຕຳແໜ່ງ.
— ພວກຕໍ່ຕ້ານປະທານາທິບໍດີເວເນຊູເອລາ ທ່ານ Nicolas Maduro ຫຼາຍຮ້ອຍພັນຄົນຊຶ່ງ ຈຳນວນນຶ່ງ ແມ່ນເດີນທາງໄປແຕ່ໝູ່ບ້ານ ທີ່ຢູ່ສອກຫຼີກຫ່າງໄກໃນເຂດ Amazon ໄດ້ພາ ກັນເດີນຂະບວນຢູ່ຕາມຖະໜົນຫົນທາງ ໃນນະຄອນຫລວງ Caracas ພວກປະທ້ວງຈຳນວນນຶ່ງ ພາກັນຮ້ອງໂຮຂຶ້ນວ່າ “ເວເນຊູເອລາກຳລັງອຶດຫິວ” ຊຶ່ງທັງໝົດແມ່ນພາກັນໃສ່ຊຸດສີຂາວ ໃນຂະນະທີ່ພວກເຂົາເຈົ້າເດີນຂະບວນໄປຍັງ ເຂດກ້ຳຕາເວັນອອກຂອງນະຄອນຫຼວງ ພວກປະທ້ວງກຳລັງກົດດັນແລະຮຽກຮ້ອງໃຫ້ມີການລົງປະຊາມະຕິປົດປະທານາທິບໍດີ ອອກຈາກຕຳແໜ່ງ ຊຶ່ງຄະແນນນິຍົມຂອງທ່ານໃນປັດຈຸບັນ ແມ່ນຫຼຸດຕ່ຳລົງສູ່ລະດັບທີ່ໜ້າເປັນຫ່ວງ 25 ເປີເຊັນໃນປີນີ້ ພວກຝ່າຍຄ້ານຫວັງວ່າ ຈະມີປະຊາຊົນຫຼາຍເຖິງນຶ່ງລ້ານຄົນເຂົ້າຮ່ວມ ໃນການເດີນຂະບວນຢູ່ທີ່ນະຄອນຫຼວງໃນວັນພະຫັດວານນີ້ ເພື່ອປະທ້ວງສະພາບເສດຖະກິດຖົດຖອຍ ເງິນເຟີ້ທີ່ສູງກວ່າ 100 ເປີເຊັນ ຕະຫຼອດທັງການຂາດແຄນອາຫານການກິນແລະເຄື່ອງ ໃຊ້ຂອງສອຍຈຳເປັນຕ່າງໆ ທີ່ຍັງມີຢູ່ຕໍ່ມານັ້ນ ທ່ານ Maduro ໄດ້ຂູ່ວ່າ ຈະຈັບພວກຜູ້ນຳຝ່າຍຄ້າຍຂັງຄຸກຖ້າຫາກເກີດຄວາມຮຸນແຮງຂຶ້ນ ແຕ່ທ່ານ Jesus Torrealba ຜູ້ນຳຂອງພັກສາມັກຄີປະຊາທິປະໄຕໂຕະມົນຊຶ່ງເປັນພັກຝ່າຍຄ້ານກ່າວວ່າ ການເດີນຂະບວນຈະດຳເນີນໄປດ້ວຍຄວາມສະຫງົບ ທ່ານເວົ້າວ່າ “ບໍ່ມີໃຜແກວ່ງກ້ອນຫີນ ບໍ່ມີໃຜໃສ່ເຄື່ອງຄຸມຫົວ ບໍ່ມີຜູ້ໃດທັບແກ້ວໃຫ້ແຕກ ສິ່ງທີ່ຈະເກີດຂຶ້ນກໍແມ່ນ ການສະແດງອອກຊຶ່ງປະຊາທິປະໄຕຂອງປະຊາຊົນ ຢູ່ຕາມຖະ ໜົນຫົນທາງທໍ່ນັ້ນ ” ພວກຝ່າຍຄ້ານເອີ້ນການປະທ້ວງນີ້ວ່າ “ເຂົ້າຍຶດເອົານະຄອນ Caracas” ໄດ້ພາກັນຮ້ອງໂຮຂຶ້ນ “ລັດຖະບານຊຸດນີ້ຈະພັງທະລາຍ” ໃນຂະນະທີ່ເຂົາເຈົ້າເດີນຂະບວນ ໄປຕາມຖະ ໜົນຫົນທາງສາຍຕ່າງໆໃນນະຄອນຫຼວງ ເພື່ອທວງໃຫ້ມີການເອົາມາດຕະການຕໍ່ປະທາ ນາທິບໍດີ ແຕ່ຄະນະກຳມະການເລືອກຕັ້ງບໍ່ຍອມເຄື່ອນໄຫວຫຍັງ ຈຶ່ງເຮັດໃຫ້ການລົງປະຊາມະຕິປົດປະທານາທິບໍດີໃນປີນີ້ ບໍ່ມີທ່າທາງວ່າຈະເກີດຂຶ້ນ ຂະນະດຽວກັນ ການປະທ້ວງຂອງພວກເສື້ອແດງທີ່ສະໜັບສະໜຸນລັດຖະບານ ກໍໄດ້ມີຂຶ້ນໃນວັນພະຫັດວານນີ້